*Tandori Dezső*

**Medve- mondóka**

(Mondjátok meg, miből?)

Cseresznyeszár, cseresznyeszár,

 elmúlt a nyár, jön január.

Zsályalevél, zsályalevél,

 ez már a tél, hideg a szél.

Sédkenderfű, sédkenderfű,

 jég vág, sok tű, az ősz sem hű.

Bodzavirág, bodzavirág,

 hó hull, puhább, mint medveláb.

Vadárvácska, vadárvácska,

 pihe száll ma a bundámra.

Árvacsalán, árvacsalán,

 Barlang-Lakán jobb lesz talán.

Kutyabenge, kutyabenge,

 medve-lelke de pihenne!

Anyalevél, anyalevél,

 szívet cserél most, aki fél!

Édeskömény, édeskömény,

 köd száll körém, igen tömény.

Cickafű, hej, cickafű, hej,

 ez ám jó hely, van forró tej!

Szenna, szenna, szenna, szenna,

 friss lucerna nem terem ma.

Aranyvessző, aranyvessző,

 a nap edző, a fagy metsző.

Petrezselyem, petrezselyem,

 a fekhelyem: mint a selyem.

Kukorica rőt bajusza,

 szurka-piszka, kesze-kusza.”

Leveleket, kis magokat,

 nem keveset, nem is sokat,

Rázz össze jól, ebből iszol,

 mint a kehely, karcsú leszel.

Iszol fából és virágból,

 iszol medvék italából – – – –

(A karcsúsító teából!!!!)